Bruxelles, den 5.1.2005

KOM(2004)852 endelig

Forslag til

RÅDETS BESLUTNING

om bemyndigelse af Sverige til at anvende en nedsat afgiftssats på elektricitet, som forbruges af visse husholdninger og virksomheder i servicesektoren, i overensstemmelse med artikel 19 i direktiv 2003/96/EF

(Kun den svenske udgave er autentisk)

(forelagt af Kommissionen)

BEGRUNDELSE

1. FREMSÆTTELSE AF ANMODNINGEN

Ved skrivelse af 20. august 2004 anmodede de svenske myndigheder i overensstemmelse med artikel 19 i direktiv 2003/96/EF[1] Kommissionen om en undtagelse i form af anvendelse af en nedsat afgiftssats på elektricitet, som forbruges af visse husholdninger og virksomheder i servicesektoren i det nordlige Sverige. Kommissionen sendte ved skrivelse af 20. september 2004 de svenske myndigheder en række supplerende spørgsmål for at få alle de oplysninger, den havde brug for til at vurdere anmodningen, og de svenske myndigheder svarede herpå den 13. oktober 2004.

Sverige indførte en energiafgift på elektricitet i 1957. I juli 1981 blev der indført en nedsat energiafgift på elektricitet, som forbruges i det nordlige Sverige, hvor varmeudgifterne i gennemsnit er højere end i andre dele af landet. Elvarme tegner sig for omkring 30 % af varmeforbruget i husholdningerne og servicesektoren i Sverige.

Differentieringen, som har et specifikt regionalpolitisk formål, bygger på klimatiske betragtninger og sigter mod at ligestille husholdningerne og virksomheder i servicesektoren i det nordlige Sverige med lignende forbrugere i de sydlige dele af landet gennem en nedsættelse af eludgifterne for forbrugerne i Nordsverige. Den geografiske differentiering sker på basis af objektive oplysninger om gennemsnitstemperaturer i de dele af året, hvor huse normalt opvarmes. Elforbruget til opvarmning af et gennemsnitshus i det nordlige Sverige er på omkring 25 % højere end sydpå, fordi klimaet er meget koldere, og fyringssæsonen er længere. De pågældende får et nedslag i elektricitetsafgiften på 25 % af den fulde afgift.

Energiafgiften på elektricitet, som forbruges af husholdningerne og virksomheder i servicesektoren i Nordsverige, er i øjeblikket 0,181 SEK pr. kWh (0,020 EUR) og 0,241 SEK pr. kWh (0,026 EUR) på sådant forbrug i andre dele af landet. Retsgrundlaget for foranstaltningen findes i kapitel 11, afdeling 3 og 4, i loven om punktafgift på energi.

Sverige mener, at afgiftsincitatementet til at øge energieffektiviteten bevares.

Den forventede årlige budgetudgift er på 800 mio. SEK (88 mio. EUR).

Foranstaltningen tager form af en nedsat energiafgiftssats. Virkningerne af den nedsatte afgiftssats er umiddelbare ved opkrævningen af afgiften. Afgiftspligten indtræder ved eldistributørens levering til forbrugeren.

Foranstaltningen gælder for følgende områder:

Regioner | Kommuner |

Norrbottens län | alle |

Västerbottens län | alle |

Jämtlands län | alle |

Västernorrlands län | Sollefteå, Ånge, Örnsköldsvik |

Gävleborgs län | Ljusdal |

Dalarnas län | Malung, Mora, Orsa, Älvdalen |

Värmlands län | Torsby |

Foranstaltningen er som al energibeskatningslovgivning i Sverige ikke tidsbegrænset.

Kommissionen rejste på basis af statsstøttereglerne i sin beslutning af 11. juni 2003[2] ikke indvendinger mod den regionalt differentierede elafgift til fordel for servicesektoren for perioden 2002-2005.

2. KOMMISSIONENS BEDØMMELSE

I henhold til artikel 19, stk. 1, i Rådets direktiv 2003/96/EF kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelse eller lempelser, hvis særlige politiske hensyn taler herfor.

Når der anmodes om undtagelser i henhold til artikel 19 i direktiv 2003/96/EØF, skal det undersøges, om de er i overensstemmelse med Fællesskabets politikker.

Som følge af differentieringen ligestilles husholdningerne og virksomheder i servicesektoren i det nordlige Sverige med lignende forbrugere i de sydlige dele af landet gennem en nedsættelse af eludgifterne for forbrugerne i Nordsverige. Foranstaltningen har således et regional- og samhørigshedspolitisk sigte.

Det nedsatte afgiftsniveau for elektricitetsforbruget i Nordsverige (20 EUR pr. MWh) er fortsat meget højere end EF-minimumssatsen i direktiv 2003/96/EF (1 EUR pr. MWh for ikke-erhvervsmæssigt forbrug). Afgiftsnedsættelsen står desuden i forhold til de ekstra varmeudgifter for husholdningerne og virksomheder i servicesektoren i Nordsverige. Kommissionen skønner derfor, at det med dette afgiftsniveau sikres, at beskatningens ansporende virkning til at øge energieffektiviteten bevares. Der blev nået til samme konklusion i statsstøttebeslutningen om den pågældende afgiftsnedsættelse. Kommissionen skønnede i den forbindelse, at de begunstigede stadig skulle betale en væsentlig del af den nationale afgift.

Som generelt princip skal dispensationsordninger være tidsbegrænsede. Tilladelsen må ifølge artikel 19, stk. 2, i direktiv 2003/96/EF gælde i højst 6 år. Kommissionen vedtog den 11. juni 2003 en statsstøttebeslutning om den pågældende sag, dvs. inden ikrafttrædelsen af direktiv 2003/96/EF den 31. oktober 2003. I denne beslutning fastslås det, at den svenske foranstaltning med regional differentiering er forenelig med fællesmarkedet i en periode indtil den 31. december 2005. Kommissionen kan derfor kun foreslå Rådet at tillade foranstaltningen indtil samme dato. Det forhindrer ikke en eventuel forlængelse af foranstaltningen efter en ny vurdering, som Kommissionen skal foretage på basis af statsstøtte- og beskatningsreglerne, hvis de svenske myndigheder skulle ønske at opretholde afgiftsnedsættelsen efter 2005.

3. BESLUTNING

Kommissionen foreslår, at Rådet i medfør af artikel 19 i direktiv 2003/96/EF tillader, at Sverige indtil den 31. december 2005 anvender en nedsat afgiftssats på elektricitet, der forbruges af husholdningerne og virksomheder i servicesektoren i visse byer i Nordsverige.

Forslag til

RÅDETS BESLUTNING

om bemyndigelse af Sverige til at anvende en nedsat afgiftssats på elektricitet, som forbruges af visse husholdninger og virksomheder i servicesektoren, i overensstemmelse med artikel 19 i direktiv 2003/96/EF

(Kun den svenske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet[3], særlig artikel 19, stk. 1,

under henvisning til forslag fra Kommissionen, og

ud fra følgende betragtninger:

(1) Ved skrivelse af 20. august 2004 anmodede de svenske myndigheder i overensstemmelse med artikel 19 i direktiv 2003/96/EF Kommissionen om en undtagelse i form af anvendelse af en nedsat afgiftssats på elektricitet, som forbruges af visse husholdninger og virksomheder i servicesektoren i det nordlige Sverige.

(2) Der har siden juli 1981 været anvendt en nedsat energiafgiftssats i Sverige på elektricitet, som forbruges i de nordlige dele af landet, hvor elforbruget til opvarmning i gennemsnit er 25 % større end andetsteds i landet.

(3) Ved at nedbringe eludgifterne for husholdningerne og virksomheder i servicesektoren i det nordlige Sverige ligestilles disse forbrugere med lignende forbrugere i de sydlige dele af landet. Foranstaltningen har således et regional- og samhørigshedspolitisk sigte.

(4) Det nedsatte elbeskatningsniveau for forbruget i det nordlige Sverige, som udgør 20 EUR pr. MWh, er fortsat meget højere end EF-minimumssatsen i direktiv 2003/96/EF. Afgiftsnedsættelsen står desuden i forhold til de ekstra varmeudgifter for husholdningerne og virksomheder i servicesektoren i Nordsverige. Dette beskatningsniveau sikrer således, at afgiftsincitatementet til at øge energieffektiviteten bevares.

(5) Den anvendte nedsættelse er blevet undersøgt af Kommissionen og anses ikke for at fordreje konkurrencen eller hæmme det indre markeds funktion, og den anses heller ikke for at være uforenelig med EF-politikken vedrørende miljø, energi og transport.

(6) Dette er på linje med Kommissionens holdning i statsstøttesag C 42/2003[4], hvor der ikke blev rejst indvendinger mod statsstøttelementet i afgiftsnedsættelsen i et tidsrum indtil den 31. december 2005.

(7) Sverige bør derfor tillades at anvende en nedsat afgiftssats på elektricitet til forbrug i det nordlige Sverige indtil den 31. december 2005 -

VEDTAGET FØLGENDE BESLUTNING:

Artikel 1

Sverige bemyndiges til at anvende en nedsat afgiftssats på elektricitet, som forbruges af husholdningerne og virksomheder i servicesektoren i de i bilaget anførte kommuner.

Nedsættelsen skal stå i forhold til de ekstra varmeudgifter som følge af klimaforholdene i Nordsverige sammenlignet med resten af Sverige.

Forpligtelserne i direktiv 2003/96/EF, særlig hvad angår minimumssatserne i artikel 10, skal overholdes i forbindelse med afgiftssatsnedsættelsen.

Artikel 2

Denne beslutning udløber den 31. december 2005.

Artikel 3

Denne beslutning er rettet til Kongeriget Sverige.

Udfærdiget i Bruxelles, den

På Rådets vegne

Formand

Bilag

Regioner | Kommuner |

Norrbottens län | Alle kommuner |

Västerbottens län | Alle kommuner |

Jämtlands län | Alle kommuner |

Västernorrlands län | Sollefteå, Ånge, Örnsköldsvik |

Gävleborgs län | Ljusdal |

Dalarnas län | Malung, Mora, Orsa, Älvdalen |

Värmlands län | Torsby |

[1] EFT L 283 af 31.10.2003, s. 51. Senest ændret ved direktiv 2004/75/EF (EFT L 157 af 30.4.2004, s. 100).

[2] Sag "C42/03 (ex-NN 3/B/2001) – Sverige" (EUT C 189 af 9.8.2003, s. 6).

[3] EUT L 283 af 31.10.2003, s. 51. Senest ændret ved direktiv 2004/75/EF (EUT L 157 af 30.4.2004, s. 100).

[4] EUT C 189 af 9.8.2003, s. 6.